**Speriată de ofertă**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto:

Pot să am grijă de stele,

Nu de ochii dragei mele!

Pun în scenă-o piesă nouă, sunt regizorul iubirii

Şi la castingul de stele eşti perfectul candidat,

Pe vrăjitul ghem molatec adun firul amintirii

Şi văd pasărea dorinţei zgribulită prin regat.

Ridic florile speranţei şi fac turn din poezie

În castelul fericirii cu iubirea semnez pact,

Tu, la rampă vii gingaşă, tandră, fină şi mlădie

Când cortina se ridică fericită-n primul act.

Este liniştea furtunii şi tăceri de luat aminte

Stau pe ciucurii cortinei agăţaţi de curcubeu

Inima-ţi tresare lină, suspini dulce şi cuminte

Când în piesa regăsirii am intrat în rol şi eu.

Se coboară primăvara şi duioasă te cuprinde,

Vin pe ramuri muguraşii, prin livadă toporaşi,

Peste valurile albe a prins dorul să colinde

Şi pe funii de mătase vin din ceruri îngeraşi.

Urc pe-o rază-n epopee să-ți iau soarele molatec

Din bazaru-nțelepciunii, dau pe el oricât aș da,

Fără tine nu se poate; şi prin visul meu tomnatic

Zăresc steaua fericirii, ștrengăreşte mă privea.

Pun în coşul bucuriei visul meu de-a fi cu tine,

De sub gene, reflectorul, și-aruncă privirea grea,

În trăiri nemărginite, prins de doruri şi suspine,

Eu te rog cu reverenţă: să fii tu Regina mea!

Lăcrimează spectatorii şi aplaudă-n picioare,

Dar cortina aşteptării ca un fulg de nea căzu,

Tu, cu aripi de lumină, lebădă fermecătoare,

Speriată de ofertă, grațioasă, mi-ai zis: NU !

07.01.2017